外间有事关重大,稍议兴革,虽未尽合机宜。聊以补塞罅漏,谨用条陈:一、添设巡视重臣。东南诸夷,惟倭黠猾,比北虏尤为难制。我太祖遣信国公汤和,亲诣沿海经略数年,是以兵威大振,夷丑窜伏。今丑众窥伺,边境危疑,虽尝严督海道官员整饬修举,但坏之于百年之馀,而欲复之于一旦之骤,虽才智拾倍过人者,恐不能立致成效也。况南北延袤千有馀里,中间卫所堡寨钱谷甲兵,不减陕西三边之一,独责成海道一人,威权既不加重,施为且不自专。添设都御史巡视地方,督理戎务,假以便宜之权,宽以岁月之久,位望之重,既足以清肃颓顽,委任之专,又足以振刷积习,何武事之不举,而边患之足虑哉!